
Zdravniška zbornica Slovenije je, po dolgotrajnih pogajanjih in po pregledanih ponudbah tovrstnih zavarovanj na slovenskem trgu, z zavarovalnico Adriatic Slovenica, d. d., v oktobru 2013 sklenila novo krovno pogodbo o pogojih zavarovanja zdravnikov in zobozdravnikov. Krovna pogodba določa posebne, ugodnejše pogoje, pod katerimi lahko vsi člani zbornice sklepajo individualne zavarovalne pogodbe na naslednjih področjih:
• zavarovanje splošne civilne in poklicne odgovornosti zasebnih zdravnikov in zobozdravnikov,
• kolektivno nezgodno zavarovanje,
• kolektivno nadstandardno prostovoljno zdravstveno zavarovanje (t. i. zavarovanje bolniške dnevnice).

Zavarovanje odgovornosti se nanaša le na člane zbornice, ki opravljajo zasebno zdravniško službo. Ob tem velja opozoriti, da mora za zavarovanje ostalih zdravnikov (v delovnem razmerju) poskrbeti njihov delodajalec. Ugodnosti na področju kolektivnega nezgodnega zavarovanja in nadstandardnega prostovoljnega zavarovanja pa veljajo za vse člane zbornice.

Zavarovanje splošne civilne in poklicne odgovornosti zasebnih zdravnikov

Na področju zavarovanja splošne civilne in poklicne odgovornosti prinaša krovna pogodba veliko novih ugodnosti, ki na eni strani zagotavljajo znižanje obstoječih zavarovalnih premij (znižanje cene zavarovanja), na drugi strani pa izboljšujejo kakovost zavarovalnega produkta (razširitev zavarovalnega
kritja).

Ena izmed pomembnih novosti je oblikovanje dveh novih razredov tveganja, in sicer posebnega razreda za specializante ter novega razreda za zdravstvene delavce (ne zdravnike), ki v ambulantah samostojno opravljajo dejavnosti. Z umestitvijo vseh specializantov v enotni razred tveganja se je premija (cena zavarovanja) za to skupino zaposlenih bistveno znižala. S krovno pogodbo smo uredili tudi zavarovanje zdravniških in zobozdravniških pripravnikov, za katere je odslej zavarovanje brezplačno. Pri drugem omenjenem razredu tveganja (zdravstveni delavci, ki samostojno opravljajo zdravstveno dejavnost) gre zlasti za zavarovanje strokovne napake medicinskih sester v referenčnih ambulantah, ustnih higienikov itd., kar do sedaj ni bilo ustrezno urejeno.

Krovna pogodba prinaša tudi visoke popuste za zasebne zdravnike, ki dela ne opravljajo v polnem delovnem času, in za pravne osebe, v okviru katerih deluje več zdravnikov. Pri slednjem je višina popusta odvisna od števila zdravnikov, ki delujejo v isti pravni osebi (denimo pri štirih zdravnikih se skupna premija zniža za 34 odstotkov). Veliko ugodnosti prinaša krovna pogodba tudi pri razširitvi zavarovalnega kritja, in sicer znižanje odbitne franšize pod ugodnejšimi pogoji, možnost razširitve kritja na celotno Evropo, doplačilo za dodatno kritje za zahtevke, ki so podani po koncu zavarovalne pogodbe, ter možnost razširitve kritja na zahtevke iz naslova strokovne napake v zvezi z uporabo aparatov za zdravljenje, ki sevajo laserske, UV ali rentgenske žarke. Izpostaviti je treba tudi določilo krovne pogodbe, po katerem se vsi popusti iz te pogodbe prištevajo k ostalim popustom, do katerih so stranke že sicer upravičene na podlagi internih pravil zavarovalnice. Pri tem gre za primere, ko imajo stranke z zavarovalnico že sklenjene druge pogodbe (npr. zavarovanje avtomobilske odgovornosti, požarno zavarovanje itd.), na podlagi katerih so upravičene do dodatnih popustov.

Krovna pogodba, poleg prej navedenih ugodnosti pri cenah zavarovalnih polic, prinaša tudi veliko prednosti na področju samega obsega zavarovalnega kritja. Navedeno pomeni, da se razširja krog rizikov (škodnih primerov), za katere je podano zavarovano jamstvo. Pri tem velja posebej izpostaviti ureditev nadomeščanja – splošno pravilo (tudi pri drugih zavarovalnicah) je, da mora biti vsako nadomeščanje zavarovalnici vnaprej javljeno, sicer zavarovalno kritje za škodo, ki jo povzroči nadomestni zdravnik, ni podano. Skladno z določili krovne pogodbe pa se zavarovalno kritje v izjemnih primerih razširja tudi na nepredvidena, t. i. »ad hoc« (občasna) nadomeščanja v primerih, ko je nadomeščanje nujno zaradi nepredvidene odsotnosti, in pod pogojem, da nadomeščanje ne traja več kot tri dni. S tem je zagotovljeno, da bo zavarovalnica krila škodo tudi v primeru nepredvidene in kratkotrajne odsotnosti, čeprav zavarovanec ni mogel zavarovalnici pravočasno javiti podatkov o nadomestnem zdravniku.

Zavarovalno kritja je na podlagi krovne pogodbe razširjeno tudi s posebno klavzulo 03-ZZS-ODG-13, ki velja le za člane zbornice. Na podlagi te klavzule bo zavarovalnica prevzela jamstvo v nekaterih primerih, ki so sicer s splošnimi zavarovalnimi pogoji izključeni (npr. odškodnina, ki jo uveljavljajo svojci zdravnika). Zelo pomembno pa je tudi določilo, po katerem slab škodni rezultat ne bo vplival na povišanje zavarovalne premije v prihodnje (izključitev t. i. malusov). Ob tem je treba posebej opozoriti, da navedene ugodnosti veljajo le pod pogojem, da je klavzula 03-ZZS-ODG-13 izrecno navedena na
zavarovalni polici.

Kolektivno nezgodno zavarovanje in kolektivno nadstandardno prostovoljno zdravstveno zavarovanje (zavarovanje bolniške dnevnice)

Kolektivno nezgodno zavarovanje in zavarovanje bolniške dnevnice lahko koristijo oz. se za to zavarujejo vsi člani zbornice. Na področju nezgodnega zavarovanja prinaša krovna pogodba članom zlasti nižje premije. Več posebnosti pa se nanaša na zavarovanje bolniške dnevnice. Pri tem sorazmerno novem zavarovalnem produktu v našem prostoru se zavarovancem izplača zavarovalnina (bolniška dnevnica) za zdravstveno utemeljeno odsotnost z dela. Višina bolniške dnevnice se določi v zavarovalni pogodbi in znaša od 25 EUR do 85 EUR (za vsak dan upravičene odsotnosti, vendar za največ petdeset dni v enem letu). Višina letne premije se določi glede na izbrano višino bolniške dnevnice. Na tem področju krovna pogodba članom prinaša tudi pomembno vzpodbudo, in sicer (kolektivne) popuste, če bo k zavarovanju pristopilo večje število članov – npr. 10 odstotkov popusta (za vsakega člana), če bo k zavarovanju pristopilo več kot 100 članov, in 30 odstotkov popusta, če bo k zavarovanju bolniške dnevnice pristopilo več kot 2000 članov.

Vse informacije nudi ter opravlja sklenitev zavarovanj po krovni pogodbi Adriatic – Zara, d.o.o., Miklošičeva cesta 20, 1000 Ljubljana, tel: 01 439 81 80, pooblaščena oseba je zavarovalni zastopnik g. Stanislav Baš, stanislav.bas@agencija-as.si, 041 719 613.
